ΓΡΑΠΤΗ ΕΡΩΤΗΣΗ E-2579/98

υποβολή: Angela Sierra González (GUE/NGL) προς την Επιτροπή

(1 Σεπτεμβρίου 1998)

Θέμα: Επιπτώσεις του στόλου πελαγικής αλιείας στους αφρικανικούς ιχθυοτόπους

Διάφορες ενώσεις αλιέων του τομέα παραδοσιακής αλιείας μικρής κλίμακας καθώς και οικολογικές οργανώσεις κατήγγειλαν τις αρνητικές επιπτώσεις που έχουν στην ισορροπία των ιχθυοτόπων των βορειοδυτικών ακτών της Αφρικής (κυρίως της Δυτικής Σαχάρας και της Μαυριτανίας) οι μέθοδοι εντατικής αλιείας που εφαρμόζονται από τον κοινοτικό στόλο πελαγικής αλιείας σε αυτήν την περιοχή.

Σύμφωνα με τις προειρημένες πηγές, υπάρχουν ενδείξεις υπεραλίευσης σε ορισμένους ιχθυοτόπους, πράγμα που συνεπάγεται κινδύνους για τη διατήρηση και συνέχιση της αλιευτικής δραστηριότητας στην περιοχή αυτή μεσοπρόθεσμα.

Έχει η Επιτροπή λάβει γνώση των εν λόγω καταγγελιών;

Θεωρεί η Επιτροπή ότι η συνέχιση των αλιευτικών αυτών πρακτικών από τα μεγάλα σκάφη της πελαγικής αλιείας είναι συμβατή με τον στόχο της διατήρησης των αλιευτικών αποθεμάτων της περιοχής;

Υπήρξε κάποια αποτίμηση των επιπτώσεων που έχουν οι εν λόγω στόλοι στην παραδοσιακή αλιεία μικρής κλίμακας;

Απάντηση της κας Bonino εξ ονόματος της Επιτροπής

(9 Νοεμβρίου 1998)

Η Επιτροπή γνωρίζει τις διάφορες δηλώσεις που πραγματοποιήθηκαν σε σχέση με τις πελαγικές αλιευτικές δραστηριότητες στα ύδατα της Δυτικής Αφρικής. Όσον αφορά τα κοινοτικά σκάφη που διεξάγουν τις δραστηριότητες τους στα πλαίσια των αλιευτικών συμφωνιών στην περιοχή, δύναται να επιβεβαιωθεί ότι σύμφωνα με τις εκθέσεις των αρχών επιθεώρησης των ενδιαφερομένων παρακτίων κρατών και με τις επιθεωρήσεις που πραγματοποιήθηκαν επί των σκαφών κατά τη διάρκεια της εκφόρτωσης των αλιευμάτων τους σε κοινοτικούς λιμένες, τα σκάφη τήρησαν τους όρους που καθορίζονται στις αλιευτικές συμφωνίες για τις δραστηριότητές τους.

Όσον αφορά το γεγονός ότι οι πελαγικές αυτές δραστηριότητες συνιστούσαν νέες αλιευτικές ευκαιρίες για τον κοινοτικό στόλο στα πλαίσια των εν λόγω συμφωνιών, η Επιτροπή έχει λάβει σειρά πρωτοβουλιών. Πρώτον ζήτησε από τις αρχές των ενδιαφερομένων κρατών μελών να παρακολουθούν τις δηλώσεις αλιευμάτων των πελαγικών τους σκαφών που δραστηριοποιούνται στα ύδατα της Δυτικής Αφρικής. Δεύτερον ζήτησε από τα κράτη μέλη να επιθεωρούν τα πελαγικά αυτά σκάφη όταν εκφορτώνουν τα αλιεύματά τους σε κοινοτικούς λιμένες. Τέλος, πρότεινε στις αρχές της Μαυριτανίας να διασφαλίζουν την παρουσία εθνικών επιστημόνων - παρατηρητών επί των σκαφών του τμήματος αυτού του κοινοτικού στόλου, όπως έχει συμβεί με άλλα τμήματα του στόλου, ώστε να συλλέγουν πλήρη στοιχεία για τις εν λόγω αλιευτικές δραστηριότητες.

Όσον αφορά τις πιθανές επιπτώσεις στην αλιεία περιορισμένης κλίμακας, η Επιτροπή τονίζει ότι τα κοινοτικά αυτά σκάφη υπόκεινται σε περιορισμούς που αποκλείουν ιδίως την παρουσία τους στην παράκτια ζώνη πλάτους 12 μιλίων. Επιπλέον υπόκεινται σε πολύ αυστηρές απαιτήσεις όσον αφορά τα παραλιεύματα, που προβλέπουν μηδενικά παραλιεύματα κεφαλόποδων και οστρακόδερμων, και 3 % βενθοπελαγικών ειδών.

Περαιτέρω, η Επιτροπή κρίνει ότι οι αλιευτικές πρακτικές των (μεταξύ άλλων) σκαφών του κοινοτικού στόλου, στα πλαίσια των αλιευτικών συμφωνιών, και οι εσωτερικές αλιευτικές δραστηριότητες των εταίρων μας πρέπει να είναι πλήρως συμβατές με τα ισοζύγια των αλιευτικών πεδίων και με την μακροπρόθεσμη διατήρηση των αλιευτικών αποθεμάτων. Αυτή είναι βασική αρχή σύμφωνα με τη σύμβάση των Ηνωμένων Εθνών για το δίκαιο της θαλάσσης και φέρεται τακτικά στην προσοχή των τρίτων χωρών.

Ειδικά για τη Βόρειοδυτική Αφρική, μετά από περίοδο εντατικών διαβουλεύσεων με τις χώρες της Αφρικής, της Καραϊβικής και του Ειρηνικού (ΑΚΕ), θα υποβληθεί σύντομα σχέδιο για τη χρηματοδότηση, από το Ευρωπαϊκό Αναπτυξιακό Ταμείο για την ανάπτυξη, συστήματος ενημέρωσης και ανάλυσης για την αλιεία με τις έξι χώρες της υπο-περιφερειακής επιτροπής αλιείας (Sub-regional fisheries commission, SRFC) (Μαυριτανία, Σενεγάλη, Πράσινο Ακρωτήριο, Γκάμπια, Γκινέα Μπισσάου, Γουϊνέα). Η συνεργασία αυτή αποσκοπεί στη βελτίωση των επιδόσεων της διαχείρισης της περιφερειακής και της εθνικής αλιείας, στην κινητοποίηση των εθνικών ερευνητικών ινστιτούτων στις έξι χώρες με τους ευρωπαϊκούς τους εταίρους και στο να ανταποκριθεί η έρευνά τους στις ανάγκες αυτών που λαμβάνουν αποφάσεις. Το έργο αυτό προσυπογράφεται από την υπουργική διάσκεψη των μελών της SRFC του Conakry στις 9-10 Οκτωβρίου.